Kentukki gubernatori mazkur tornadoni shtat tarixidagi eng vayronkor deb atadi. Foto: AP AQShning Kentukki shtatida kamida 70 kishi tornado qurboni bo‘ldi. Bu haqda shtat gubernatori Endi Beshir ma’lum qildi, deb xabar bermoqda The Assosiated Press. «Ertalab 50 kishi halok bo‘lgani haqidagi ma’lumotga ega bo‘lgandik, hozirda qurbonlar soni 70 nafarga yetdi. Halok bo‘lganlar soni 100 nafargacha yetishi mumkin», — dedi Beshir. Kentukki gubernatori mazkur tornadoni shtat tarixidagi eng vayronkor deb atadi. Prezident Jo Bayden jabrlanganlarga yordam berilishini va’da qilgan. Kentukkida hammasi bo‘lib to‘rtta tornado yuz bergan, 15ta okrugda vayrongarchiliklar qayd etilgan. Tornado shtatdagi sham ishlab chiqarish zavodi, Illinoysdagi Amazon korxonasi va Arkanzasdagi qariyalar uyiga talafot yetkazgan. Avvalroq tabiiy ofat oqibatida Tennessi shtatida uch kishi, Arkanzasda bir kishi halok bo‘lgani xabar qilingandi.